N. Saramandu tińiseaști modernitatea a minduiariľei lingvisticâ alu Roja și lu numâseaști structuralistu ""avant la lettre"". Cu 100 di ańi nintea-alu Ferdinand de Saussure, pârintili-a structuralismului, C-tin Roja azbura di ligâtura anamisa di conținutu și expresiuni tu limbâ: ""Limba i azburarea easti adunarea a zboarâloru cu cari fâțemu cunuscut alântoru minduierili-a noasti . Va s-dzâcâ, zboarâli suntu seamni a minduieriloru"". Roja azburaști și di haractirlu socialu a limbiloru. Cartea lui ari unu haractiru practicu și teoreticu. C-tin Roja tipusi Pesta, la 1808 și anyrâpsearea ""Untersuchungen über die Romanier oder sogenannten Wlachen, welche jenseiț der Donau wohnen"". Cu Roja ahurheaști minarea anyrâpseariľei a limbâľei armâni cu yrami latini. Aestâ ahurhitâ va s-hibâ dusâ nâinti cu ma mari hâiri științificâ di Mihail G. Boiagi.